*****

ΚΑΝΟΝΙΣΜΟΣ (ΕΟΚ) αριθ. 3010/84 ΤΗΣ ΕΠΙΤΡΟΠΗΣ

της 26ης Οκτωβρίου 1984

για τρίτη τροποποίηση του κανονισμού (ΕΟΚ) αριθ. 1371/84 περί καθορισμού των λεπτομερειών εφαρμογής της συμπληρωματικής εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68 στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1557/84 (2), και ιδίως το άρθρο 5γ παράγραφος 7,

τον κανονισμό (ΕΟΚ) αριθ. 857/84 του Συμβουλίου της 31ης Μαρτίου 1984 που αφορά τους γενικούς κανόνες για την εφαρμογή της εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68 στον τομέα του γάλακτος και των γαλακτοκομικών προϊόντων (3), όπως τροποποιήθηκε τελευταία με τον κανονισμό (ΕΟΚ) αριθ. 1557/84 (2), και ιδίως το άρθρο 13,

Εκτιμώντας:

ότι ο κανονισμός (ΕΟΚ) αριθ. 1371/84 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 2988/84 (5), καθόρισε τις λεπτομέρειες εφαρμογής της συμπληρωματικής εισφοράς·

ότι το άρθρο 15 παράγραφος 1 του κανονισμού (ΕΟΚ) αριθ. 1371/84 προβλέπει ότι η πρώτη είσπραξη της συμπληρωματικής εισφοράς πραγματοποιείται εντός 45 ημερών μετά τη λήξη του δεύτερου τριμήνου· ότι υπάρχει λόγος, λαμβανομένης υπόψη της προσαρμογής της αρχικής περιόδου της παραγωγής, και ιδίως των οικονομικών προβλημάτων που η πρώτη είσπραξη της εισφοράς μπορεί να δημιουργήσει σε πολλούς οφειλέτες, να περιοριστεί η πρώτη πληρωμή σε μία προκαταβολή κατά 50 % επί της οφειλόμενης κατά τα δύο πρώτα τρίμηνα εφαρμογής και να προβλεφθεί ότι η είσπραξη του υπολοίπου που ενδεχομένως οφείλεται θα πραγματοποιηθεί στο τέλος μιας περιόδου 12 μηνών·

ότι σε ορισμένα κράτη μέλη, λόγω των καθυστερήσεων που έλαβαν χώρα στην εξέταση των αιτήσεων όσον αφορά τη χορήγηση των ποσοτήτων αναφοράς που αναφέρονται στα άρθρα 3 και 4 του κανονισμού (ΕΟΚ) αριθ. 857/84, ή κατά την εξέταση των περιπτώσεων μεταφοράς των ποσοτήτων αναφοράς που προβλέπονται στο άρθρο 7 του ίδιου κανονισμού, οι παραγωγοί οι οποίοι υπέβαλαν εντός της προβλεπόμενης προθεσμίας τις αιτήσεις τους δεν γνωρίζουν ακόμη την ποσότητα αναφοράς που θα τους χορηγηθεί · ότι καθίσταται σκόπιμο να προβλεφθεί, όσον αφορά τις περιπτώσεις αυτές, η πρώτη είσπραξη της συμπληρωματικής εισφοράς να πραγματοποιηθεί εντός προθεσμίας 75 ημερών από το τέλος του δεύτερου τριμήνου· ότι, στην περίπτωση εφαρμογής του υποδείγματος Β, η προθεσμία δύναται να γίνει 75 ημέρες μόνο για ένα ποσοστό της εισφοράς που κανονικά θα καταβληθεί, το οποίο αντιστοιχεί στη σχέση μεταξύ της ποσότητας που παραδόθηκε από τον παραγωγό, ο οποίος είχε ζητήσει τη χορήγηση μιας ειδικής συμπληρωματικής ποσότητας αναφοράς, και της ποσότητας αναφοράς του αγοραστή· ότι είναι σκόπιμο, επιπλέον, να προβλεφθεί η ίδια ελαστικότητα στις περιπτώσεις μεταφοράς των ποσοτήτων αναφοράς που έλαβε χώρα κατά τη διάρκεια και μετά από την περίοδο αναφοράς·

ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 15 του κανονισμού (ΕΟΚ) αριθ. 1371/84, η παράγραφος 1 στοιχείο γ) αντικαθίσταται από το ακόλουθο κείμενο:

«γ) τα κράτη μέλη, εκτός της Ελλάδας και της Ιταλίας, επιτρέπεται να εισπράξουν για τα δύο πρώτα τρίμηνα εφαρμογής 50 % της οφειλόμενης εισφοράς για την εν λόγω περίοδο, εντός 45 ημερών από τις 30 Σεπτεμβρίου 1984, και να εισπράξουν το υπόλοιπο στο τέλος της πρώτης περιόδου των 12 μηνών.

Επιπλέον, τα κράτη μέλη επιτρέπεται να παρατείνουν την προθεσμία των 45 ημερών που αναφέρεται ανωτέρω σε 75 ημέρες για τους παραγωγούς οι οποίοι είχαν ζητήσει τη χορήγηση μιας ειδικής ή συμπληρωματικής ποσότητας αναφοράς σε εφαρμογή των άρθρων 3 και 4 του κανονισμού (ΕΟΚ) αριθ. 857/84 ή, σε περίπτωση μεταφοράς των ποσοτήτων αναφοράς, σε εφαρμογή του άρθρου 7 του εν λόγω κανονισμού και στους οποίους η οριστική ποσότητα αναφοράς δεν ανακοινώθηκε την ημερομηνία της 30ής Σεπτεμβρίου 1984 λόγω καθυστερήσεων που έλαβαν χώρα στην εξέταση των περιπτώσεών τους. Στην περίπτωση εφαρμογής του υποδείγματος Β, η προθεσμία μπορεί να παραταθεί σε 75 ημέρες για

ένα ποσοστό της εισφοράς που θα πληρωθεί κανονικά και το οποίο αντιστοιχεί στη σχέση μεταξύ των ποσοτήτων που παραδόθηκαν από τους παραγωγούς και της ποσότητας αναφοράς του αγοραστή.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Οκτωβρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 150 της 6. 6. 1984, σ. 6.

(3) ΕΕ αριθ. L 90 της 1. 4. 1984, σ. 13.

(4) ΕΕ αριθ. L 132 της 18. 5. 1984, σ. 11.

(5) ΕΕ αριθ. L 282 της 26. 10. 1984, σ. 44.